b'\n_START_ARTICLE_\nVelikomestna komedija\n_START_SECTION_\n1. prizor\n_START_PARAGRAPH_\nV salonu se pogovarjajo Maksim, Lucija, Ana, Klara, Gizela in Pavla. Maksim pravi, da mora \xc4\x8dlovek znati igrati, karte so \xc5\xbeivljenje in \xc5\xbeivljenje so karte. \xc5\xbdivljenje je po njegovem samo igra, ni\xc4\x8d drugega. Nato gospodi\xc4\x8dna Klara predlaga, da bi za\xc4\x8deli kvartati. Prvo partijo zmaga Maksim, ki meni, da je njegova najhuj\xc5\xa1a nasprotnica Lucija, in \xc4\x8de bi ona potegnila asa bi bila zmaga njena. Pri vratih pozvoni in v bordelu se pojavita dve stranki. Vsa dekleta odidejo, v salonu pa ostaneta Lucija in Maksim.\n_START_SECTION_\n2. prizor\n_START_PARAGRAPH_\nLucija Maksimu pripoveduje zgodbo o \xc5\xbeivljenju svoje sestre. Izka\xc5\xbee se, da je bila njena sestra Silva zaljubljena v gospoda Maksima, ki pa je v resnici gospod \xc5\xa0erc, Lucija pa je prej bila Vera. S sestro sta \xc5\xbeiveli sre\xc4\x8dno, vse dokler se Silva ni zaljubila v \xc5\xa0erca. Vera/Lucija jo je svarila pred njim, vendar pro\xc5\xa1nje niso zalegle. Silva je z njim zanosila, rodila mrtvo dete, on pa je izginil. Od tistega \xc4\x8dasa naprej Silva ni bila ve\xc4\x8d zdrava. Vedno ve\xc4\x8d je mislila nanj in jokala, upala in \xc4\x8dakala je, da se vrne k njej, vendar se to nikoli ni zgodilo. Ve\xc4\x8dkrat se je hotela zastrupiti in narediti samomor, pa ji ni uspelo. Na koncu je znorela in umrla. Maksim se v zgodbi takoj prepozna. Luciji zatrjuje, da je ljubil njeno sestro, vendar je \xc5\xbeivljenje zanj samo igra. Lucija se mu ma\xc5\xa1\xc4\x8duje tako, da v kozarec z likerjem prime\xc5\xa1a strup in ga umori. Tako je ona potegnila as in zmagala igro \xc5\xbeivljenja.'